Jeremia 11 | Beibele Inthaneteng | Phetolelo ya Lefase le Lefsa
11 Lentšu leo le tletšego Jeremia le etšwa go Jehofa, le re: 2 “Ekwang mantšu a kgwerano ye! “O a botše+ batho ba Juda le badudi ba Jerusalema, 3 o re go bona: ‘Se ke seo Jehofa Modimo wa Isiraele a se boletšego: “Go rogakilwe motho yo a sa theetšego mantšu a kgwerano ye,+ 4 ao ke a laetšego borakgolokhukhu ba lena letšatšing leo ke ba ntšhitšego nageng ya Egipita,+ sebešong sa tšhipi,+ ka re: ‘Ekwang lentšu la ka gomme le dire dilo go ya ka tšohle tšeo ke le laelago tšona;+ le tla ba batho ba ka gomme nna ka ba Modimo wa lena,+ 5 ka morero wa go phetha keno yeo ke e enetšego borakgolokhukhu+ ba lena, ya go ba nea naga e elago maswi le dinose,+ go etša letšatšing le.’”’” Nna ka araba ka re: “Amene, Jehofa.” 6 Jehofa a buša a re go nna: “Goeletša mantšu a ka moka metseng ya Juda le mekgotheng ya Jerusalema,+ o re: ‘Ekwang mantšu a kgwerano ye gomme le a phethe.+ 7 Ka gobane ke kgalemetše borakgolokhukhu ba lena ka go tia letšatšing la ge ke be ke ba rotoša ke ba ntšha nageng ya Egipita+ go ba go fihla letšatšing le, ke tsoga e sa le ka masa ke ba kgalema, ke re: “Ekwang lentšu la ka.”+ 8 Eupša ga se ba theetša goba ba hlwaya tsebe,+ fela bona ka moka ba sepela ka bonganga bja dipelo tša bona tše mpe;+ ka gona ka ba tlišetša mantšu ka moka a kgwerano ye ao ke ba laetšego gore ba a phethe, eupša ba ile ba se a phethe.’” 9 Le gona, Jehofa a re go nna: “Go hweditšwe maanomabe gare ga batho ba Juda le gare ga badudi ba Jerusalema.+ 10 Ba boetše melatong ya borakgolokhukhu+ ba bona, e lego bona ba pele bao ba gannego go kwa mantšu a ka, bao ba sepetšego ka go latela medimo e mengwe gore ba e hlankele.+ Ba ntlo ya Isiraele le ba ntlo ya Juda ba robile kgwerano ya ka yeo ke e dirilego le borakgolokhukhu+ ba bona. 11 Ka gona se ke seo Jehofa a se boletšego: ‘Šefa ke ba tlišetša bošula+ bjoo ba ka se kgonego go tšwa go bjona;+ ba tla nkgopela thušo, eupša nka se ba theetše.+ 12 Ba metse ya Juda le badudi ba Jerusalema ba tla sepela ba kgopela thušo go medimo yeo ba e thuntšhetšago muši wa dihlabelo,+ eupša e ka se ke ya ba phološa mohlang ba welwa ke bošula.+ 13 Medimo ya gago ke e mentši go etša metse ya gago, wena Juda;+ le beile dialetare tše dintši go etša mekgotha ya Jerusalema bakeng sa selo seo se hlabišago dihlong,+ e lego dialetare tša go thuntšhetša Baali muši wa dihlabelo.’+ 14 “Ge e le wena o se ke wa rapelela batho ba gomme o se ke wa ba llela ka go ba lopela goba wa ba rapelela,+ ka gobane nka se ba theetše nakong ya ge ba mpitša ge ba welwa ke bošula.+ 15 “Moratiwa wa ka o dira’ng ntlong ya ka,+ moo ba bantši ba bona ba bilego ba dirago selo se,+ e lego go loga maanomabe?+ Na ka nama e kgethwa ya dihlabelo tša gago ba tla dira gore bošula bo se go wele,+ ge bo go tlela? Na o tla hlalala nakong yeo?+ 16 Leina leo Jehofa a go biditšego ka lona ke ‘mohlware o motala wa dienywa tše dibotse le sebopego se sebotse.’+ Eupša go bile le modumo o mogolo, yena a go tšhuma ka mollo, gomme manaba a roba makala a mohlware.+ 17 “Jehofa wa madira, yena Mobjadi+ wa gago, o boletše bošula ka wena ka baka la bobe bja ba ntlo ya Isiraele+ le ba ntlo ya Juda bjo ba bo dirilego gore ba mo kgopiše ka go thuntšhetša Baali muši wa dihlabelo.”+ 18 Jehofa o ntsebišitše gore ke tsebe. Ka nako yeo, wena o mpontšhitše ditiro tša bona.+ 19 Ke be ke etša kgapana, kwana e boleta, yeo e tlišwago tlhabong+ gomme ke be ke sa tsebe gore ba be ba logela nna maano,+ ba re: “Anke re senyeng sehlare le dijo tša sona, re mo kgaoleng nageng ya ba phelago+ gore leina la gagwe le se sa gopolwa le ka mohla.” 20 Eupša Jehofa wa madira o ahlola ka go loka;+ o hlahloba dipshio le pelo.+ Ruri anke ke bone tefetšo ya gago go bona, ka gobane ke utolletše wena taba ya ka molaong.+ 21 Ka gona se ke seo Jehofa a se boletšego ka batho ba Anathothe+ bao ba tsomago moya wa gago, ba re: “O se ke wa porofeta ka leina la Jehofa,+ gore re se tlo go bolaya ka diatla”; 22 ka gona se ke seo Jehofa wa madira a se boletšego a re: “Šefa ke retologela go bona. Masogana a tla hwa ka tšhoša.+ Barwa ba bona le barwedi ba bona ba tla hwa ka tlala.+ 23 Go ka se be le ge e le mašaledi a bona, ka gobane ke tla tlišetša batho ba Anathothe+ bošula ngwageng wa ge ke retologela go bona.”+